KOGNITIONSVETENSKAPLIG 
FORSKNING 

Cognitive  Science  Research 


Lund  University 
Sweden 


Menneskets  moralske  stræben 

som  grundlag  for  en 

arbe jdsmotivationsmodel 

Conrad  Ottesen 


1986  No. 14 


Cognitive  Science  Research 

Paradisgatan  5 

Lund  University 

S-223  50  Lund,  Sweden 


Coordinator:  Bernhard  Bierschenk 
Department  of  Psychology 


^th 


Abstract 

The  subject  of  this  presentation  is  work  motivation.  The  starting  point  is  taken  in  a 
critique  of  the  theory  of  motivation  as  it  has  been  developed  since  the  beginning  of  the  19' 
Century  and  a  certain  kind  of  making  the  human  factor  to  a  constant  in  the  production  of 
services.  The  try-outs,  which  have  been  undertaken  against  this  background  can  be 
characterised  as  more  or  less  successful;  with  the  experimentation  it  has  not  been  possible  to 
achieve  with  any  of  the  aims.  Pinder,  therefore,  comes  to  the  conclusion,  after  re-assessing  of 
the  motivation  theories  developed  thus  far:  "...  even  the  more  successful  theories  of  work 
motivation  . . .  will  provide  limited  validity  and  practical  value  for  managers  until  more  is 
learned  about  the  'press'  of  characteristics  of  organisational  settings  ...  (Pinder,  1984,  p.  181). 

This  presentation  has  been  worked  out  with  the  purpose  to  formulate  a  motivation 
theory,  how  an  explanation  of  the  motivational  states  comes  into  existence,  which  includes  the 
influence  of  the  organisational  reality  on  these  states.  The  hypothesis  is  that  an  understanding 
of  these  states  requires  that  one  conceives  work  as  a  moral  action,  because  the  employee  will 
react  to  this  influence,  since  he  will  sense  it  as  an  obligation  to  work  in  agreement  with  his 
evaluation  of  the  legitimacy  of  pressure,  with  legitimacy,  founded  in  his  comprehension  of  the 
ethics  of  work. 


Emnet  i  denne  fremstilling  er  arbejdsmotivation.  Der  tages 
udgangspunkt  i  en  kritik  af  motivationsteorien,  som  den  er  blevet 
udviklet  siden  århundredskiftet,  og  hvis  hensigt  kan  siges  at 
være  at  gøre  "den  menneskelige  faktor"  til  en  konstant  størrelse 
i  produktionens  tjeneste.  De  forsøg,  der  er  blevet  gjort  herpå, 
kan  karakteriseres  som  mere  eller  mindre  vellykkede;  med  ingen 
af  dem  har  man  opfyldt  hensigten.  Pinder  konkluderer  således, 
efter  en  gennemgang  af  de  hidtil  udviklede  motivationsteorier: 
"...  even  the  more  successf ul  theories  of  work  motivation  ... 
will  provide  limited  validity  and  practical  value  for  managers 
until  more  is  learned  about  the  'press'  of  characteristics  of 
organizational  settings . . . "  (Pinder,  1984,  s  181). 

Fremstillingen  her  er  udarbejdet  i  den  hensigt  at  formulere 
en  motivationsteori,  hvis  forklaring  af  den  motivationelle  til- 
stands opståen  indbefatter  den  organisatoriske  virkeligheds  ind- 
flydelse herpå.  Dens  tese  er,  at  forståelsen  heraf  nødvendiggør, 
at  man  anskuer  det  at  arbejde  som  en  moralsk  handling,  hvorfor 
den  ansatte  vil  reagere  på  enhver  påvirkning,  som  han  måtte  opfat- 
te som  en  opfordring  til  at  yde  arbejde,  i  overensstemmelse  med 
sin  vurdering  af  påvirkningens  legitimitet,  med  legitimiteten  be- 
grundet i  hans  opfattelse  af  arbejdets  etik. 

Arbejdets  etik 
Lad  os  for  bestemmelsen  af  arbejdets  etik  tage  udgangspunkt 
i  betragtningen  af  produktionsvilkårene  i  den  kapitalistiske  ver- 
densorden, som  anlagt  af  Max  Weber.  Vi  finder  da,  at  "capitalism 
is  identical  with  the  pursuit  of  profit,  and  for  ever  renewed 
profit,  by  means  of  continuous,  rational,  capitalistic  enterprise. 
For  it  must  be  so:  in  a  wholly  capitalistic  order  of  society,  an 
individual  capitalistic  enterprise  which  did  not  take  advantage  of 
its  opportunities  for  prof it-making  would  be  doomed  to  extinction," 
(Weber,  1930,  s  17).  Begrundet  i  dette  udsagn  kan  man  formode,  at 
kun  de  forventninger  til  den  ansatte,  som  angår  dennes  arbejdsmæs- 
sige produktivitet,  af  ham  opfattes  som  værende  legitime,  og  at  der 
over  for  denne  opfattelse  står  den  legitime  ret  til  at  anlægge  en 
vurdering  af  det,  som  den  ansatte  foretager  sig  i  arbejdstiden. 


som  er  begrundet  i,  om  det  er  pengene  værd  og  dermed  bidrager  til 
profittens  opnåelse, 

I  den  rene  kapitalistiske  orden  er  det  i  overensstemmelse  med 
ovenstående,  med  Max  Webers  udtryk  herfor,  "utilitarismen",  hand- 
lingens økonomiske  nyttevirkning,  som  er  adfærdens  overordnede 
princip  og  styrende  for  samspillet  imellem  arbejdets  to  hovedin- 
teressenter, arbejdsgiveren  og  arbejdstageren,  ifald  begge  aner- 
kender den  kapitalistiske  verdensorden  som  den  gyldige,  som  dén, 
hvorved  virksomhedens  eksistensberettigelse  er  defineret.  Når  de 
gør  det,  er  utilitarismen  samtidigt  hermed  blevet  ophøjet  til 
moralprincippet,  ud  fra  hvilket  handlingens  legitimitet  kan  vur- 
deres og  den  handlende  karakteriseres.  Enhver  etik,  det  vil  sige 
enhver  morallære,  har  et  moralprincip  som  sin  krumtap.  Krumtappen 
i  arbejdets  etik  er  i  den  kapitalistiske  verdensorden  utilitaris- 
men. 

Således  ophøjet  til  moralprincip  bestemmer  utilitarismen 
karakteren  af  "den  psykologiske  kontrakt",  som  danner  grundlag 
for  interessenternes  samspil,  og  i  hvilken  det  er  fastlagt,  hvad 
parterne  med  rette  kan  forvente,  at  "den  anden"  foretager  sig,  og 
således  ophøjet  påkalder  utilitarismen  de  dyder,  som  Benjamin  Frank- 
lin fremhævede  og  som  Max  Weber  (op.  cit.,  s  52)  skriver  således  om: 
"Honesty  is  usef ul ,  because  it  assures  credit;  so  are  punctuality, 
industry,  frugality,  and  that  is  the  reason  they  are  virtues." 
Moralsk  adfærd  i  den  kapitalistiske,  af  det  utilitaristiske  prin- 
cip styrede  verdensorden  er  altså  adfærd,  hvorved  personen  gør  sig 
fortjent  til  et  skudsmål,  benævnt  ved  disse  dyder.  En  sådan  per- 
son er,  hvad  man  med  et,  måske  lettere  antikveret,  omend  i  vor  sam- 
menhæng relevant,  udtryk  kunne  kalde  et  dydsmønster,  hvis  modsæt- 
ning, med  ligeså  antikverede  og  relevante  udtryk,  er  ødelandet, 
dovenlarsen,  døgenigten  -  kort  sagt  enhver,  hvis  handel  og  vandel 
inden  for  arbejdets  interessesfære  kan  betegnes  som  moralsk  suspekt, 

Forudsætningen  for,  at  en  ansat  i  en  virksomhed,  der  er  under- 
lagt en  kapitalistisk  verdensorden,  vil  kunne  anerkendes  som  fuld- 
gyldigt medlem  af  det  dér  eksisterende  arbejdsmæssige  fællesskab, 
er  nu,  at  den  ansattes  adfærd  under  arbejde  af  omgivelserne  tolkes 


som  udtryk  for  forsøg  på  at  handle  i  troskab  med  det  utilitaris- 
tiske princip;  først  da  nærmer  den  ansatte  sig  idealet,  sit  dyds- 
mønster, det  "kreditværdige"  menneske.  På  samme  måde  forholder  det 
sig  med  forudsætningen  for,  at  en  ansat  kan  opfatte  sig  forpligtet 
i  forhold  til  omgivelserne,  det  vil  sige  i  forhold  til  det  arbejds- 
mæssige fællesskabs  forventninger  til  hans  handlemåde:  forventnin- 
gerne skal  af  den  ansatte  opfattes  som  værende  utilitaristisk  be- 
grundede. Hvis  han  mener  at  kunne  konstatere,  at  det  ikke  er  til- 
fældet, hvis  for  eksempel  den  eller  de  arbejdsopgaver,  som  han 
forventes  at  løse,  fører  til  et  unyttigt  resultat,  eller  hvis  den 
ledelsesmæssige  kontrol  af  arbejdspræstationen  opfattes  som  værende 
i  modstrid  med  utilitarismens  legitime  krav,  forsvinder  forplig- 
telsen til  at  handle  som  anvist.  Forventningen,  kunne  man  sige, 
mister  da,  i  kraft  af  en  manglende  relevant  begrundelse,  sin  motiv- 
kraft og  den  ansatte  dermed  et  arbejdsmæssigt  motiv  for  sin  adfærd. 

Det  er  denne  fremstillings  postulat,  at  utilitarismens  prin- 
cip er  det  bærende  moralprincip  ved  arbejde,  overalt  og  til  alle 
tider,  hvor  produktion,  det  være  sig  af  varer  eller  af  tjeneste- 
ydelser, pågår  i  et  samfundsnyttigt  øjemed  og  uanset  hvilke  værdi- 
er man  måtte  finde  på  at  lægge  vægt  på  realiseringen  af.  Det  føl- 
ger heraf,  at  vil  man  forsøge  at  forstå,  hvad  det  er,  som  motive- 
rer til  arbe jdsadfærd,  må  man  bygge  sin  forståelse  på  anerkendel- 
sen af  utilitarismen  som  grundlaget  for  al  arbe jdsadfærd. 

Der  er  imidlertid  gået  en  rum  tid,  siden  Benjamin  Franklin 
formulerede  sin  opfattelse  af  arbejdets  etik  og  siden  Max  Weber 
repeterede  den,  hvilket  utvivlsomt  indebærer,  at  omend  grundsub- 
stansen i  denne  etik,  nemlig  moralprincippet,  er  uafhængigt  af  tid 
og  sted,  så  må  etikkens,  morallærens,  indhold  og  dermed  dens  be- 
skrivelse af  dydsmønstret  være  et  andet  i  dag.  "Frugality",  eller 
sparsommeligheden,  som  Benjamin  Franklin  fremhævede  som  en  kapi- 
talistisk dyd,  indtager  formodentlig  en  mindre  fremtrædende  plads 
i  dag,  hvor  vi  ser  med  andre  øjne  på  de  økonomiske  lovmæssigheder. 
Noget  tyder  på  det:  "at  sætte  tæring  efter  næring"  vinder  nu  ikke 
samme  bifald  som  tidligere  og  synes  ikke  længere  at  præge  fler- 
tallets økonomiske  dispositioner.  Andre  ændringer  må  være  indtruf- 


fet,  for  eksempel  under  indtryk  af  samf undsmaskineriets  stadigt 
større  kompleksitet  og  med  den  stadigt  klarere  erkendelse  af 
afhængigheden  imellem  samfundenes  forskellige  dele.  "Skomager! 
Bliv  ved  din  læst"  var  tidligere  et  velestimeret  bonmot.  I  dag 
ville  man  snarere  anbefale  skomageren  eller  hvem  som  helst,  som 
havde  fundet  sig  godt  til  rette  ved  at  give  sig  af  med  det,  som 
han  havde  forstand  på,  at  søge  væk  fra  det,  mens  tid  var,  i  for- 
ventning om,  at  såvel  faget  som  dets  værktøj  ville  være  forsvun- 
det ud  af  billedet,  længe  inden  han  var  nået  i  sikkerhed  som  pen- 
sionist. Dyder  kan  være  blevet  udskiftet  med  andre,  eller  de  ord, 
som  vi  har  haft  for  dem,  kan  have  ændret  betydningsindhold;  men 
det  kan,  som  det  postuleres  her,  være  sket,  uden  at  utilitaris- 
men som  moralprincip  for  arbejde  er  trådt  ud  af  kraft. 

Omend  det  kunne  forventes,  at  der  på  denne  plads  blev  gen- 
nemført en  beskrivelse  af  den  i  dag  gældende  arbejdets  etik,  må 
der  dog  afstås  herfra,  idet  et  empirisk  undersøgelsesmateriale  til 
brug  herfor  savnes.  Dette  savn  forhindrer  dog  ikke  genoptagelsen 
af  denne  fremstillings  hovedærinde,  nemlig  at  skaffe  belæg  for 
for  nødvendigheden  af  at  anskue  det  at  arbejde  som  en  moralsk 
handling.  Denne  anskuelses  betimelighed  er  ind  til  videre  søgt 
illustreret  ved  forsøget  på  at  tydeliggøre  moralprincippets  mo- 
tivf orlenende  egenskab. 

Det  etiske  menneske. 


Fra  det  etiske  standpunkt  set  er  eksistensen  som  menneske 
-opfattelsen  af,  hvem  "jeg"  er-  betinget  af  forestillingen  om 
idéen  hermed.  Idéen  angår  det  almene  og  udtrykker  den  enkeltes 
forholden  sig  til  det,  om  hvilket  Johannes  Sløk  (Sløk,  1978, 
s  60)  anvender  benævnelsen  "den  kulturelle  orden",  som  er  et 
sammenfattende  udtryk  for  de  foreliggende  sociale,  økonomiske 
og  politiske  vilkår.  Mennesket,  det  etiske,  har  et  kald,  og  dette 
kald  realiseres  igennem  at  arbejde,  idet  mennesket  igennem  sit 
arbejde  i  kaldet  tydeliggør,  for  sig  selv  og  for  andre  med,  hvem 
det  er.  Arbejdet  i  kaldet  består  i  at  påvirke  "den  kulturelle 
orden"  i  den  hensigt  at  forandre/forbedre  den,  hvilket  er  det  sam- 
me som  at  bringe  den  i  overensstemmelse  med  personens  idé  om. 


hvad  der  er  godt  og  hvad  der  er  ondt,  om  hvornår  nogen  eller 
noget  er  godt  og  hvornår  nogen  eller  noget  er  ondt. 

Idéen  er  udtrykt  i  personens  livssyn,  hvis  komponenter  er 
værdierne.  Gert  Hof stede  (Hof stede,  1984,  s  18)  definerer  vær- 
dier som  en  i  mennesket  boende  tilbøjelighed  til  at  foretrække 
bestemte  tingenes  tilstande  frem  for  andre  ( "a  broad  tendency 
to  prefer  certain  states  of  af fairs  over  others").  At  forholde 
sig  moralsk  til  "den  kulturelle  orden"  vil  altså  sige,  i  ord 
og  handling  at  være  i  overensstemmelse  med  sine  værdiopfattelser, 
hvad  man  er,  når  ens  ord  og  ens  handlinger  udtrykker  en  stræben 
efter  at  etablere  de  foretrukne  tingenes  tilstande. 

I  det  øjeblik  hvori,  og  i  det  omfang  hvormed,  personen  føler 
sig  fri  til  at  realisere  sin  idé,  er  hans  arbejde  hans  kald. 
Han  fungerer  da  på  det  etiske  grundlag.  På  det  kan  han  handle, 
styret  af  samvittigheden,  og  således  styret  bliver  at  arbejde 
en  moralsk  livsytring. 

Søren  Kierkegaard  taler  således  om  det  at  finde  sit  kald: 
"Dennes  (etikerens)  tale  er  kort:  "det  er  ethvert  menneskes  pligt 
at  have  et  kald."  Mere  kan  han  ikke  sige,  thi  det  etiske  som  så- 
dant er  altid  abstrakt,  og  et  abstrakt  kald  for  alle  mennesker 
gives  der  ikke,  tvertimod  forudsætter  han,  at  ethvert  menneske 
har  et  særligt  kald.  Hvilket  kald  vor  helt  skal  vælge,  det  kan 
etikeren  ikke  oplyse  ham  om;  thi  dertil  fordres  et  detailleret 
kendskab  til  det  æstetiske  i  hele  hans  personlighed,  og  selv  om 
etikeren  havde  dette  kendskab,  ville  han  dog  afholde  sig  fra  at 
vælge  for  ham,  da  han  i  så  fald  ville  fornægte  sin  egen  livsbe- 
tragtning.  Det,  etikeren  kan  lære  ham,  er,  at  der  er  et  kald  for 
ethvert  menneske,  og  når  vor  helt  har  fundet  sit,  da  at  vælge 
det  etisk.  ...  Den  etiske  sætning,  at  ethvert  menneske  har  et  kald, 
er  da  udtrykket  for,  at  der  er  en  fornuftig  tingenes  orden,  hvori 
ethvert  menneske,  hvis  han  vil,  udfylder  sin  plads  således,  at  han 
på  eengang  udtrykker  det  almeen-menneskelige  og  det  individuelle. 
Er  tilværelsen  ved  denne  betragtning  blevet  mindre  skøn?  Ikke 
har  man  et  aristokrati  at  glæde  sig  over,  hvis  betydning  er  be- 
grundet på  en  tilfældighed,  og  tilfældigt  begrundet  derpå;  nej, 
man  har  et  kongerige  af  guder."  (Kierkegaard,  1920,  s  314-315). 


I  dette  "kongerige  af  guder"  finder  vi  nu  dem,  for  hvem 
kaldet  er  bundet  til  realiseringen  af  kapitalismens  idé,  akku- 
mulering og  reinvestering  af  kapital,  og  som  gør  fyldest  i  deres 
kald  i  det  omfang,  hvormed  de  i  deres  ord  og  handling  optræder 
i  trofasthed  med  utilitarismens  bud.  Om  det  siger  Max  Weber: 
"In  faet,  the  summum  bonum  of  this  ethic,  the  earning  of  more 
and  more  money,  combined  with  strict  avoidance  of  all  spontaneous 
enjoyment  of  life,  is  above  all  completely  devoid  of  any  eudæmon- 
istic,  not  to  say  hedoneistic,  admixture.  It  is  thought  of  so 
purely  as  an  end  in  itself,  that  from  the  point  of  view  of  the 
happiness  of,  or  Utility  to,  the  single  individual,  it  appears 
entirely  transcendental  and  absolutely  irrational.  Man  is  domi- 
nated  by  making  money,  by  acquisition  as  the  ultimate  purpose 
of  his  life.  Economic  acquisition  is  no  longer  subordinated  to 
man  as  the  means  for  satisfaction  of  his  material  need."  (Weber, 
1930,  s  53)  . 

Med  andre  ord:  Sætter  man  nydelsen  som  det  vigtigste,  bliver 
det  at  akkumulere  kapital,  som  Weber  antyder,  en  absurditet. 
Det  absurde  kan  man  ikke  leve  med  uden  tro  på,  at  det  repræsen- 
terer en  "fornuftig  tingenes  orden",  som  Kierkegaard  udtrykker 
sig  i  citatet  oven  for.  Tør  man  ikke  tro  på  det,  eller  vil  man 
ikke  tro  på  det,  har  man  kun  sig  selv  at  tro  på.  Bekræftelsen  af 
den  tro  finder  man  nu  i  nydelsen,  hvorved  man,  med  Kierkegaards 
udtryk  herfor,  vælger  sig  selv  æstetisk. 

■."■<,v.''.   Fædrene  bag  de  arbe jdsmotivationsteorier ,  som  er  formuleret 
og  forsøgt  praktiseret  i  den  vestlige  verden  ind  til  i  dag  (se 
Pinder,  1984,  for  en  oversigt  over  dem),  har  antaget  individets 
stræben  efter  behovstilfredsstillelse,  i  dets  forventning  om 
nydelsen  derved,  som  drivkraften  bag  arbe jdsadfærd.  De  valgte 
dermed  at  opfatte  mennesket  på  arbejdspladsen  som  et  æstetisk 
væsen.  Ingen  kan  vel  fortænke  dem  i  at  have  gjort  det;  men  det 
kan  beklages,  fordi  man  dermed  overså,  hvad  der  er  arbejdsop- 
gavens funktion,  nemlig  at  give  den  enkelte  et  kald,  igennem 
hvilket  hans  eksistens  som  menneske  defineres,  ved  at  han,  med 
Kierkegaard,  på  eengang  udtrykker  det  almeen-menneskelige:  de 
fælles  værdier,  og  det  individuelle:  troskaben  imod  de  fælles 


værdier.  Nu  førte  antagelsen  af  behovet  som  drivkraften  bag 
arbe jdsadfærd  i  stedet  for  til,  at  arbe jdsmotivationsteorien 
alene  kom  til  at  angå  den  adfærd  på  arbejdspladsen,  som  falder 
uden  for  arbejdets  kategori,  den  adfærd  for  hvilken  pengene  er 
midlet  og  nydelsen  målet. 

I  arbejdets  kategori,  derimod,  er  pengene  målet  og  "wealth 
is  thus  bad  ethically  only  in  so  far  as  it  is  a  temptation  to 
idleness  and  sinful  enjoyment  of  life,  and  its  acqusition  is 
bad  only  when  it  is  with  the  purpose  of  later  living  merrily 
and  without  care.  But  as  a  performance  of  duty  in  a  calling  it 
is  not  only  permissible,  but  actually  enjoined."  (Weber,  1930, 
s  100)  . 

Erik  Johnsen  (Johnsen,  1984)skriver  om  arbejdsrollen,  at 
den  består  i  at  udøve  den  aktivitet,  der  forventes  af  den,  der 
indehaver  jobbet,  samtidigt  med  at  denne  giver  basis  for  person- 
lig tilfredsstillelse  og  udvikling.  Hvis  man  nu  opfatter  adfær- 
den i  arbejdsrollen  som  moralsk  begrundede  handlinger,  hvor  det 
er  troskaben  over  for  arbejdets  etik  og  dermed  over  for  det  uti- 
litaristiske princip,  som  legitimerer  den  ansattes  adfærd,  såvel 
i  andres  som  i  den  ansattes  egne  øjne,  da  er  arbejdet  midlet, 
pengene  målet.  Opgaven,  som  den  ansatte  har  sat  sig  med  det  mid- 
del og  det  mål,  er  at  opnå  den  personlige  tilfredsstillelse  og 
udvikling,  som  ligger  gemt  i,  ved  sit  virke,  i  jobbet,  at  gøre 
sin  skyldighed,  over  for  sig  selv  og  over  for  de  andre,  med  hvem 
man  deler  forpligtelsen  under  det,  som  er  arbejdets  lov,  moral- 
princippet. Opgaven  er  at  tjene  idéen  ved  at  danne  sig  selv  som 
menneske.  Deri  ligger,  som  Johnsen  udtrykker  det,  tilfredsstil- 
lelsen og  udviklingen. 

Det  behovscentrerede  menneske. 


Det  behovscentrerede  menneske  er  det  ikke-arbe jdsmotiverede 
menneske,  det  økonomiske  menneske,  det  sociale  menneske,  det 
selv-aktualiserende  menneske,  det  komplekse  menneske,  for  nu  at 
benytte  den  Schein'ske  taxonomi  (Schein,  1965),  for  hvem  arbejds- 
opgaven kan  være  en  spore,  for  så  vidt  som  det  at  løse  opgaven 
sker  i  forventning  om  derved  at  opnå  en  personlig  fordel,  sådan 


som  Vroom  (Vroom,  1964)  definerer  den,  som  enten  en  forøgelse  af 
nydelsen  (pleasure)  eller  en  reduktion  af  ubehag  (pain),  i  til- 
knytning til  redegørelsen  for  en  cognitiv  arbe jdsmotivationsteo- 
ri.  Behovets  form  er  spillets  form,  det  er  cyklisk  og  gentagende. 
Ved  at  opfatte  den  ansatte  som  et  behovstilf redsstillelsesmoti- 
veret  væsen  forvandler  de  behovsf underede  motivationsteorier  den 
ansatte  til  spiller,  med  job-sikkerhed,  f orf remmelsesmuligheder , 
privilegierne,  lønnen  etc .  som  indsatsen.  Som  spiller  er  den  an- 
satte frisat  fra  loven.  I  stedet  for  arbejder  han,  som  det  hed- 
der, "efter  reglerne".  Herefter  drejer  det  sig  for  den  ansatte 
om,  med  mindst  mulig  indsats  at  opnå  den  størst  mulige  gevinst, 
ved  at  spille  på  andres  følelser,  andres  forfængelighed,  andres 
"naivitet",  d.v.s.  deres  moralforestillinger.  Når  spilleren  har 
afluret  andre  deres  hemmelighed,  reglerne  for,  hvordan  han  "taler" 
til  andres  følelser  og  forfængelighed,  har  han  fundet  vejen  til 
sin  gevinst.  "Glæden  ved  det  meningsfulde  eksisterer  ikke  her",- 
siger  Jean  Baudrillard  (Baudrillard,  1985),  "det  eneste  der  tæl- 
ler, er  overholdelsen,  af  den  (reglen),  og  den  svimlen  denne  over- 
holdelse afstedkommer."  Baudrillard  fortsætter:"!  valget  af  reglen 
frisættes  man  fra  loven  og  den  diffuse  trossfære,  dette  krav  om 
troværdighed  som  omgiver  det  reelle,  er  forsvundet  i 

spillet  -  deraf  kommer  dets  umoralitet :  i  at  gå  til  værks  uden  tro." 
I  spillet  forledes  værdierne,  i  den  kapitalistiske  verdensorden 
pengene,  fra  deres  sandhed.  Baudrillard  kalder  det  at  forføre  pen- 
gene, hvad  han  uddyber  ved  at  kalde  dem  afskåret  fra  ækvivalen- 
sernes lov.  Forvandlet  til  indsats  udgør  pengene  ikke  længere  et 
repræsentativt  tegn,  og  indsatsen,  siger  Baudrillard,  har  intet 
med  en  investering  at  gøre.  Som  investering  bevarer  pengene  kapi- 
talformen -  i  indsatsen  tager  de  form  af  udfordring.  Indsatsens 
størrelse  afhænger  af,  hvor  højt  man  vil  spille,  ikke  af,  hvor 
mange  penge  man  finder  det  fornødent  at  investere  for  at  opnå  det, 
som  man  ønsker.  Jo  højere  man  spiller,  desto  større  svimlen. 
Derfor  er  spil,  indsats  og  udfordring,  siger  Baudrillard,  liden- 
skabernes og  forførelsens  figurer,  og,  fortsætter  han:  "Findes  der 
nogen  smukkere  parodi  på  arbejdets,  produktionens,  økonomiens  og 
kalkylens  værdier  end  begrebet  om  indsats  og  udfordring  eller  det 

umoralske  ved  den  fantastiske  uoverensstemmelse  mellem  indsatsen 
og  den  mulige  gevinst  (eller  det  mulige  tab  som  også  er  umo- 
ralsk)?" Men  bemærk,  at  i  spillets  verden  er  det  ikke  moralske 
forestillinger,  der  styrer  adfærden,  for  i  spillet  eksisterer 
ingen  love,  kun  regler.  Det  moralske ^problem  bliver  først  en 
realitet,  når  man  giver  sig  til  at  spille  med  loven,  som  var 
dens  indhold  blot  et  sæt  regler,  som  eksisterede  for  at  man  kun- 
ne få  sine  behov  tilfredsstillet.  ., _ 

At  opfatte  mennesket  som  behovscentreret  er  i  arbejdsmoti- 
vationsteori  og  -praksis  en  uhensigtsmæssighed  og  må  uvægerligt 
føre  til  for  det  at  arbejde  irrelevante  slutninger,  når  den  an- 
sattes adfærd  i  virksomheden  forsøges  forudsagt,  med  mindre  alle 
er  enige  om  at  betragte  virksomheden  som  et  kasino.  Er  den  ikke 
det,  og  ingen  grunde  taler  for  at  mene  at  den  er  det,  overser 
den  behovsf underede  motivationsteori,  i  og  med  at  den  er  behovs- 
funderet.,  med  Pinder ' s  udtryk  (se  oven  for  s.  2):  "  the  char- 
acteristics  of  organizational  settings",  som  disse  vil  kunne  af- 
ledes af  kapitalismens  og  for  den  sags  skyld  af  enhver  anden 
ismes  idé.  I  stedet  for  at  gøre  os  klogere  på,  hvornår  og  hvor- 
for arbejdsmotivation  opstår,  har  behovsteorien  forvirret  os, 
ved  når  den  er  bedst  at  vise,  hvordan  den  ansatte,  når  han  spil- 
ler på  virksomheden,  går  til  værks,  når  han  gør  sin  indsats. 
Det  eneste  behovsteorien  har  kunnet  lære  virksomhedslederen 
er,  hvordan  han  omformulerer  opgaven,  som  skal  løses,  så  det  at 
løse  den  for  den  ansatte  fremstår  som  en  gevinstchance,  hvis 
størrelse  lokker  ham  til  at  gøre  sin  indsats,  uden  at  præmierne 
bliver  større  end  at  "banken"  vinder  hver  gang. 


En  ny  model  for  en  arbe jdsmotivationsteori . 

Der  er  nogle  universelle  krav,  som  en  arbejdsmotivations- 
teori  skal  honorere,  for  at  den  kan  udsige  noget  om  sin  genstand. 
Den  skal  indeholde  en  beskrivelse  af  de  variable  størrelser,  af 
hvis  interaktion  den  arbejdsmotivationelle  tilstand  fremstår  som 
produktet,  og  den  skal  indeholde  en  beskrivelse  af  den  kvalitet, 
som  de  variable  størrelser  skal  indeholde,  for  at  produktet  kan 

karakteriseres  som  arbejdsmotivation. 

Formuleringen  af  de  variable  størrelser  i  nærværende  model, 
som  skal  være  grundlaget  for  opstillingen  af  en  i  menneskets 
moralske  stræben  begrundet  arbe jdsmotivationsteori ,  udgår  fra 
beskrivelsen  af  det  etiske  menneske'.  Der  opereres  med  fire  vari- 
bler,  hvoraf  de  to  tillægges  det  handlende  menneske,  de  to  øvrige 
virksomheden,  hvor  handlingerne  finder  sted,  med  virksomheden 
defineret  som  stedet,  hvor  mennesket  som  ansat  søger  sit  kald. 

Menneskets  værdi. 


Mennesket  defineres  her  ved  to  "identitetskonstituerende"  elemen- 
ter. Det  ene  af  dem  repræsenterer  menneskets  forestillinger  om 
idéen  med  sin  eksistens  og  er  værdierne  eller  det  personlige  vær- 
disystem, som  mennesket  søger  materialiseret  igennem  sine  hand- 
linger i  form  af  idéelle  tingenes  tilstande  af  social,  økonomisk 
og  politisk  art. 

Det  andet  af  de  identitetskonstituerende  elementer  refererer 
til  det,  som  Kierkegaard  kalder  det  æstetiske  i  personligheden. 
Det  er  de  personlige  forudsætninger,  den  enkeltes  viden  og  kunnen, 
som  er  kilden  til  den  ansattes  oplevelse  af,  hvilke  handlemulig- 
heder, der  står  til  hans  rådighed  for  målrettet  handling  med  ud- 
gangspunkt i  den  før  handlingen  foreliggende  tingenes  tilstand. 

Arbejde  er  de  handlinger,  der  udføres  som  målrettede  bestræ- 
belser på  at  omforme  verden,  d.v.s.  den  foreliggende  tingenes 
tilstand,  for  igennem  en  forandring  af  den  at  bringe  den  i  over- 
ensstemmelse med  menneskets  forestillinger  om  den  idéelle  tin- 
genes tilstand.  Den  foreliggende  tingenes  tilstand  er  arbejdets 
motivverden,  og  enhver  afvigelse  i  denne  i  forhold  til  forestil- 
lingen om  den  idéelle  tingenes  tilstand  repræsenterer  et  motiv 
for  arbejde,  idet  det  fremtræder  som  en  opgave,  hvis  løsning  kan 
målsættes . 

Forventningen,  som  ledsager  det  at  arbejde,  er  forventningen 
om,  når  målet  er  nået,  at  have  skabt  en  værdi,  i  form  af  en  bedre, 
større  og/eller  rigere  verden.  Hvis  en  opgave  løses  i  den  forstand, 

at  der  med  løsningen  fremkommer,  hvad  opgaveløseren  ifølge  sit 

en 
eget  værdisystem  vurderer  som  social,  økonomisk  og  politisk  værdi- 

fuld  tingenes  tilstand,  sker  der  en  styrkelse  af  den  personlige 
identitet;  hvis  ikke  den  løses,  sker  der  en  svækkelse  af  den  per- 
sonlige identitet,  en  svækkelse  i  form  af  enten  svigtende  tillid 
til  egne  værdiers  bæredygtighed  eller  til  egne  forudsætninger 
for  at  bevise  deres  bæredygtighed,  eventuelt  i  form  af  svigtende 
tillid  til  begge  de  identitetskonstituerende  elementer. 

Styrken  af  den  personlige  identitet  stillet  i  forhold  til  den 
arbejdsmæssige  sammenhæng,  i  hvilken  den  ansatte  fungerer,  udtryk- 
kes i  moralske  termer  i  form  af  en  personbeskrivelse,  i  hvilken 
personen  karakteriseres  som  "dydsmønster"  betragtet.  I  den  kapi- 
talistiske verdensorden,  ved  vareproduktion  og  ved  produktion  af 
tjenesteydelser,  det  være  sig  i  private  virksomheder  eller  i  of- 
fentlige forvaltninger,  vil  personkarakteristikken,  efter  hvad 
der  er  vedtaget  at  gælde  for  denne  fremstilling,  komme  til  udtryk 
i  en  vurdering  af  personens  standpunkt  i  forhold  til  de  utilita- 
ristiske dyder.  Ved  at  foretage  sammenligninger  af  sådanne  per- 
sonkarakteristikker og  ved  på  grundlag  heraf  at  etablere  objek- 
tive kriterier  for,  hvornår  en  personkarakteristik  beskriver  et 
"dydsmønster"  og  hvornår  den  beskriver  det  modsatte  heraf,  ska- 
ber man  sig  en  målestok,  hvormed  den  ansattes  arbejdsmotivation 
kan  måles.  Den  arbe jdsmotiverede  person  vil  være  personen,  hvis 
vandel  beskrives  i  termer,  der  er  synonyme  med  de  termer,  i  hvilke 
arbejdets  etik  beskrives.  Den  arbe jdsumotiverede  person  (måle- 
stokkens anden  ende)  er  personen,  hvis  adfærd  besidder  spillerens 
karakteristika,  det  ikke-f ølelsesmæssigt  engagerede,  det  bereg- 
nende, det  forbrugende,  hvad  enten  forbruget  er  af  den  sociale, 
den  økonomiske  eller  den  politiske  del  af  de  i  den  kulturelle 
orden  foreliggende  værdier. 


Det  psykologiske  miljøs  værdi. 

Ifølge  Kurt  Lewin  (Lewin,  1948;  Cartwright,  1951)  skal  man 
forstå  menneskets  adfærd  ved  at  sætte  sig  ind  i  personens  psyko- 
logiske "livsrum"  og  gøre  sig  forestillinger  om  dets  indretning 
og  udstrækning.  I  dette  livsrum  finder  man,  foruden  personens  selv- 
opfattelse, de  objekter,  som  personen  regner  med  og  tager  i  betragt- 
ning, når  han  overvejer  sine  handlemuligheder  i  en  given  situation. 

Disse  objekters  positive  eller  negative  "valens",  som  er  Lewins 
udtryk  for  den  tiltrækningskraft  som  objekterne  øver  på  personen, 
bestemmer  hans  handletendenser  i  forhold  til  den  foreliggende 
situation,  samt  med  hvilken  styrke  den  handlemulighed,  som  per- 
sonen eventuelt  vælger  at  realisere,  bringes  til  udførelse. 

Når  der  i  det  følgende  tales  om  "virksomheden"  er  der  tale 
om  virksomheden,  som  den  fremtræder  som  psykologisk  realitet  for 
den  ansatte,  med  de  begrænsninger  i  forhold  til  de  "objektive 
fakta",  som  det  måtte  indebære,  befolket  af  objekter,  genstande 
eller  tilstande,  som  kan  beskrives  ved  den  valens,  hvormed  de 
fremtræder  for  personen.  Med  denne  virksomhedsopf attelse  er  der 
med  "virksomheden"  nærmest  tale  om  en  betegnelse  for  de  kræfter 
uden  for  personen  selv,  men  liggende  inden  for  rammerne  af  per- 
sonens livsrum,  som  personen  tillægger  enten  positive  eller  nega- 
tive egenskaber  ud  fra  sin  egen  øjeblikkelige  placering  i  livs- 
rummet, nemlig  afhængigt  af,  om  de  af  den  ansatte  opfattes  at 
ville  fremme  eller  hæmme  personens  bevægelse  hen  til  målet;  det 
mål,  som  han  har  sat  eller  har  fået  sat  for  sin  personlige  ud- 
foldelse. 

Med  dette  krav  til  en  virksomhedsbeskrivelse,  nemlig  at  det 
skal  holde  for  en  psykologisk  betragtning  af  de  arbejdsmæssige 
omgivelser,  i  den  forstand  at  det  skal  afspejle  den  ansattes  op- 
levelse af  det  psykologiske  miljø,  foreslås  det  her  at  definere 
virksomhedens  identitet  ved  det  værdiindhold,  som  den  ansatte 
tillægger  opgaven,  som  han  skal  løse,  og  ved  arbejdsvilkårene,  som 
de  fremtræder  for  den  ansatte  i  opgaveløsningsø jeblikket . 

Vi  har  ovenfor  defineret  den  ansatte  ved  to  identitetskon- 
stituerende  elementer,  nemlig  det  personlige  værdisystem  og  de 
personlige  forudsætninger  for  at  yde  arbejde.  Her  over  for  stiller 
vi  nu  virksomheden,  ligeledes  defineret  ved  to  identitetskonsti- 
tuerende  elementer,  opgavens  værdiindhold  og  arbejdsvilkårene. 

Med  dette  virksomhedsbegreb  er  forudsætningen  skabt  for,  at 
samspillet  imellem  virksomhed  og  ansat  kan  anskues  som  et  forhold, 
hvis  forløb  indtræffer  på  præmisser  af  etisk  natur,  for  eksempel 
som  det  klart  træder  frem,  når  vi  betragter  den  militære  organi- 
sation og  den  værnepligtige  stillet  over  for  hinanden.  Den  offi- 

cielle  anerkendelse  af  det  standpunkt  ikke  at  ville  gøre  mili- 
tærtjeneste kan  tages  som  udtryk  for,  at  samfundet  indser,  at 
en  person  med  iøvrigt,  vel  oftest  enten  sociale  eller  politiske, 
dog  undertiden  også  økonomiske,  legitime  værdiforestillinger,  i 
og  med  dem  må  tage  afstand  fra  at  medvirke  til  at  løse  opgaver, 
hvis  værdiindhold  personen  mener  står  i  modsætning  til  disse 
værdiforestillinger.       .,    -,.        ■_■.   - 

At  anskue  ovennævnte  eksempel  ud  fra  en  behovspsykologisk 
betragtning  ville  eventuelt  føre  til  det  resultat,  at  militær- 
nægteri  bunder  i  manglende  villighed  til  at  påtage  sig  militær- 
tjenestens strabadser.  Derimod  ville  behovspsykologien  ikke  kunne 
anvise  moralske  årsager  som  mulig  forklaring  på  den  værneplig- 
tiges handlinger. 


De  grundlæggende  funktionsbetingelser. 

Der  skal  nu  gøres  rede  for,  hvornår  der  er  skabt  forudsætning 
for,  at  den  ansatte,  stillet  over  for  opgaven,  i  moralsk  forstand 
vil  se  sig  forpligtet  til  at  løse  den.  Det  er  fremstillingens 
tese,  at  forudsætningen  herfor  foreligger,  når  den  ansatte  i 
opgaveløsningsø jeblikket  finder  sine  funktionsbetingelser  opfyldt. 
I  det  øjeblik  er  det  legitimt  at  nære  forventning  om,  at  den  an- 
satte vil  være  arbe jdsmotiveret . 

'  .    Udtrykket  "funktionsbetingelser"  defineres  som  "de  betingel- 
ser, der  for  den  enkelte  skal  være  opfyldt,  for  at  denne  i  størst 
mulig  omfang  kan  udnytte  sine  ressourcer  og  indgå  i  sociale  sam- 
spil" (Forsvarskommandoen,  1983).  Ifølge  denne  definition  er  det 
nogle  fra  individ  til  individ  forskellige  krav,  som  af  den  enkelte 
ansatte  stilles  til  det  arbejdsmæssige  fællesskab.  Når  vi  imidler- 
tid i  det  følgende  beskæftiger  os  med  at  bestemme,  hvilke  funk- 
tionsbetingelser det  er,  som  den  ansatte  må  have  opfyldt  for  at 
se  sig  moralsk  forpligtet  til  at  løse  opgaven,  er  det  ud  fra  op- 
fattelsen af,  at  man  kan  beskrive  et  sæt  funktionsbetingelser  af 
etisk  natur,  som  er  fælles  for  alle  ansatte.  Vi  kalder  dem  de 
grundlæggende  funktionsbetingelser. 

De  identitetskonstituerende  elementer  er  personens  værdier 
og  de  personlige  forudsætninger;  de  styrer  personens  opfattelse 

af  objekterne  i  "livsrummet",  som  antager  valens  i  forhold  til 
personens  forventninger  til  deres  identitetsstyrkende  eller 
-svækkende  potentiel,  idet  dette  repræsenterer  en  kraft,  som  en- 
ten vil  hæmme  eller  fremme  personens  muligheder  for  at  opnå  den 
af  ham  ønskede  tingenes  tilstand,  når  og  hvis  han  giver  sig  i 
kast  med  at  realisere  den.  I  det  øjeblik  hvor  livsrummet,  defi- 
neret ved  sit  objektindhold,  fremtræder  organiseret  således,  at 
der  igennem  det  går  en  vej,  hvis  slutpunkt  er  den  ønskede  tinge- 
nes tilstand,  er  der  med  den  foreliggende  objektverden  skabt  en 
situation,  i  hvilken  personen  står  med  sine  grundlæggende  funk- 
tionsbetingelser opfyldt. 

Virksomhedens  identitet  er  defineret  ved  opgavens  værdi- 
indhold og  ved  arbejdsvilkårene.  De  udgør  tilsammen  den  objekt- 
verden, i  hvilken  handling  for  den  ansatte  vil  have  enten  en 
identitetsstyrkende  eller  identitetssvækkende  effekt.  De  grund- 
læggende funktionsbetingelser  kan  derfor  karakteriseres  ved  at 
beskrive  egenskaber  ved  opgavens  værdiindhold  og  ved  arbejds- 
vilkårene. 

Den  første  grundlæggende  funktionsbetingelse  angår  den 
ansattes  opfattelse  af  opgavens  værdiindhold:  Det  skal  være  in- 
deholdt i  den  ansattes  værdisystem,  og  det  må  ikke  stride  imod 
værdiforestillinger  dér.  Hvis  det  gjorde,  ville  konsekvensen 
være,  at  den  ansatte,  ved  at  arbejde  for  at  realisere  det,  hand- 
lede i  modstrid  med  egne  værdier.  Den  ansatte  ville  da,  paradok- 
salt nok,  fremstå  som  en  trussel  imod  sin  egen  identitet. 
-.:    Illustration:   Den  svenske  miljøminister  blev  kort  tid 
efter  Tjernobyl-katastrofen  opfordret  til  at  søge  atomkraftværket 
Barseback  lukket.  Hun  afviste  at  tage  stilling  hertil  på  det  fore- 
liggende grundlag.  En  mulig  årsag  til  det  kan  tænkes  at  have  været 
opfattelsen  af  atomkraft  som  et  samf undsgode,  i  pagt  med  hendes 
(socialdemokratiske)  idealforestillinger  om  samfundets  indretning. 
Som  et  samfundsgode  fremtrådte  atomkraften  måske  for  hende  med 
fordele^  som  langt  opvejede  ulemperne,  også  ved  at  have  atomkraft- 
værket liggende  nær  ved  tæt  befolkede  landområder,  som  tilfældet 
er  med  Barseback.  Følgelig  ville  en  lukning  af  værket  for  hende 
være  som  at  markere  tvivl  om  egne  værdiforestillingers  holdbar- 
hed. 

Den  anden  grundlæggende  funktionsbetingelse  angår  den  an- 
sattes opfattelse  af  sammenhængen  imellem  de  to  virksomheds- 
konstituerende   elementer,  opgavens  værdiindhold  og  de  arbejds- 
vilkår, hvorunder  det  forudsættes  realiseret.  Man  kan  udtrykke 
indholdet  i  denne  funktionsbetingelse  ved  at  sige,  at  målopfyl- 
delse skal  være  identisk  med  opgaveløsning,  idet  den  ansatte  skal 
kunne  fungere  i  forvisning  om,  at  når  målet  er  nået,  er  opgaven 
dermed  løst.  Man  kan  om  denne  funktionsbetingelse  sige,  at  den 
skal  virke  som  den  ansattes  forsikring  for  virksomhedens  værdi 
som  arbejdssted. Om  denne  funktionsbetingelse  af  den  ansatte 
skønnes  at  være  opfyldt,  beror  på  hans  objektopfattelse,  d.v.s. 
hans  opfattelse  af  de  kræfter,  som  genstanden  eller  tilstanden, 
som  skal  forandres  ved  at  bearbejdes,  repræsenterer. 

På  samme  måde,  som  der  foreligger  en  identitetstruende  til- 
stand, når  der  er  uoverensstemmelse  imellem  opgavens  værdiindhold 
og  den  ansattes  værdiopfattelse,  foreligger  der  en  lignende  trus- 
sel i  de  tilfælde,  hvor  arbejdsvilkårene,  hvorunder  opgaven  skal 
løses,  i  den  ansattes  øjne  skønnes  at  være  afledt  af  en  urealis- 
tisk objektopfattelse,  idet  den  ansatte  i  så  fald  ville  skulle 
handle  uden  forventning  om  derved  at  løse  opgaven. 

Illustration :   Under  debatten  om  Barsebackværkets  fremtid 
stilledes  den  svenske  statsminister  over  for  kravet  om  værkets 
lukning  -  nu.  Hans  svar:  "Sverige  er  ikke  en  legetøjsbutik" 
afspejler  hans  forargelse  over  at  blive  stillet  over  for  kravet. 
Man  kan  opfatte  svaret  som  et  udtryk  for  hans  stillingtagen  til 
kravets  moralske  kvalitet  eller  til  realismen  med  hensyn  til 
praktisk  gennemførlighed,  i  så  fald  underforstået,  at  med  en 
realistisk  objektopfattelse,  herunder  en  tilstrækkelig  indsigt 
i  landets  funktion  som  et  komplekst  samf undsmaskineri ,  ville 
man  ikke  med  rette  kunne  forvente  af  landets  statsminister,  at 
han  ville  kunne  akceptere  et  sådan  mål  for  sin  funktion.  Havde 
han  gjort  det,  kunne  man,  efter  hans  mening,  med  rette  hævde,  at 
han  havde  misforstået  sin  opgave  som  sit  lands  statsminister. 

Den  tredje  og  sidste  af  de  grundlæggende  funktionsbetin- 
gelser angår  den  ansattes  opfattelse  af  arbejdsvilkårene,  vurde- 
ret ud  fra  hans  personlige  forudsætninger  for,  under  dem  at  nå 

de  mål,  som  er  sat  for  hans  handlinger.  Den  ansatte  kan  godt 
være  forvisset  om,  at  når  målet  er  nået,  vil  opgaven  være  løst, 
så  godt  som  det  nu  kan  lade  sig  gøre,  forudsat  at  andre  end  ham 
selv  løser  opgaven.  At  udføre  arbejde  på  trods  af  at  være  af  den 
opfattelse,  at  man  selv  savner  de  nødvendige  personlige  forud- 
sætninger for  at  nå  iøvrigt  i  ens  øjne  realistiske  mål,  arbejds- 
vilkårene taget  i  betragtning,  ville  være  at  svigte  egne  værdier, 
derved,  at  man  da  rent  faktisk  stemplede  opgaven  som  meningsløs, 
som  et  tidsfordriv.  Hensynet  til  den  personlige  integritet  for- 
drer altså,  at  der  er  overensstemmelse  imellem  opgaveløsningens 
mål  og  de  personlige  forudsætninger. 

Troldmandens  lærling,  der  godt  vidste,  hvordan  man  satte 
kosten  i  gang  med  at  feje,  kendte  ikke  de  ord,  som  skulle  få 
den  til  at  holde  op  igen.  Så  da  han  satte  gang  i  kosten,  en  dag 
da  troldmanden  var  på  rejse,  handlede  han  på  lykke  og  fromme. 
At  hans  handling  var  umoralsk  kom  klart  til  udtryk  ved  den  ravage 
kosten  forvoldte  under  hans  kommando.  Troldmanden  bør  i  den  for- 
bindelse også  have  et  ord  med  på  vejen,  som  den,  der  ved  uforsig- 
tighed havde  udsat  lærlingen  for  fristelsen.  I  vort  Barsebackek- 
sempel  ville  nogen  under  indtryk  af  Tjernobyl-katastrofen  måske 
efterlyse  de  troldmandslærlinge,  som  satte  politikerne  i  gang  med 
at  lade  bygge  atomkraftværker,  i  håb  om,  at  de  havde  udstået  lære- 
tiden og  derfor  kunne  give  historien  en  lykkelig  slutning. 

Konklusion. 


Forudsætningen  for  arbejdsmotivation  er  nu  beskrevet,  nemlig 
opfyldelsen  af  de  tre  grundlæggende  funktionsbetingelser,  som  kort 
karakteriseret  er  disse. 


1 .  Opgavens  værdiindhold  skal  være  indeholdt  i  den 
ansattes  værdisystem. 

2.  Målopfyldelse  skal  af  den  ansatte  opleves  at  være 
identisk  med  opgaveløsning. 

3.  Arbejdsvilkårene  skal  være  tilpasset  de  personlige 
forudsætninger . 


Med   de    grundlæggende    funktionsbetingelser    opfyldt    vil    den 
ansatte    se    sig   moralsk    forpligtet    til    at    løse    opgaven. 

Med    formuleringen   af    de    grundlæggende    funktionsbetingelser 
var   det   hensigten   at   give   en   forklaring   af   den   arbejdsmotiva- 
tionelle  tilstands   opståen,    som   indbefattede   den   organisatoriske 
virkeligheds    indflydelse   herpå,    idet   denne   virkelighed   i    grunden 
er    af    etisk-moralsk   beskaffenhed,    hvorfor   man    ikke    kan    forstå, 
hvad   der   vækker   arbejdsmotivation   uden   at    forstå   arbejdets 
moralske   mening,    sådan    som   den   kommer   til    udtryk   i   den   organisa- 
toriske  virkelighed   -i   opgavens   værdiindhold   og    i    arbejdsvilkårene, 

At   undersøge,    i    hvilken    skikkelse   kapitalismens    etik    frem- 
træder   i   dag   og   at   undersøge,    hvilken  mening   den   repræsenterer 
for   dem,    der   tager   ansættelse    i   dagens   virksomheder,    må   være 
det    næste    trin    i    nærværende    arbejde.    For    naturligvis    vil    der 
altid   være   en  mening  med   at   arbejde   og   en  mening    i    at   arbejde 
for   at    se   den   realiseret. 

